Gieus da computer

Da Karin Gündisch, translaziun Reto Capeder

Oliver ha survegnì in computer. Dapi ch'el ha quest computer, sesa el tuttadi davant il monitur. El è adina sulet. Ses amis han er computers a chasa e sesan er tut sulets davant ils moniturs. 
Cura che Oliver sa scuntra cun ils amis, discurran els mo da computers. Oliver na s'interessa betg per quels che n'han nagin'idea da computers. Cura che Oliver e ses amis na discurran betg da computers, taschan els tuts ensemen, perquai ch'els na san betg discurrer d'insatge auter. 
Cun ils daners da giaglioffa cumpra Oliver mo gieus da computer. Uras a la lunga sesa el davant il monitur e fa siglir raunas sur via vi. Quellas han d'empruvar d'arrivar da l'autra vart da la via, senza vegnir sut las rodas dals autos. Oliver gudogna adina quest gieu. Er la guerra cun extraterresters gudogna el, perquai ch'el ha exercità uschè savens. Sia mamma guarda mintgatant co ch'el gioga. 
"Ad Afganistan èn vegnids mazzads ier traitschient umans d'ina bumba", di la mamma. "Has udì questas novitads?" – "Gea", di Oliver e guarda tut concentrà sin il monitur. "Peng". El è vegnì da sajettar in umin extraterrester.